જનકે અને બંદીએ અષ્ટાવક્રજીના કક્ષમાં પ્રવેશ કર્યો. ઉપસ્થિત ઉદ્દાલકમુનિ તથા શ્વેતકેતુ તથા સ્વયં અષ્ટાવક્રે વિવેકપૂર્વક બંનેને આવકાર આપી યોગ્ય આસન ગ્રહણ કરવા કહ્યું. થોડી ઔપચારિક વાતચીત થઈ. ગ્રીષ્મઋતુમાં ઉપયોગી ગુલાબના અર્કનું સ્વાદિષ્ટ પીણું ધીમે-ધીમે પીવાયું. થોડી બીજી ધર્મસભાની વ્યવસ્થા અંગે પણ વાત થઈ. છેવટે રાજા જનકે અષ્ટાવક્રજીને પ્રાર્થનાના સૂરમાં કહ્યું, ‘હે… ગુરુદેવ, આપની અસીમ કૃપા મારી ઉપર ઊતરી છે એ તો હવે જગજાહેર વાત થઈ, પરંતુ મારા રાજ્યના વિદ્વાન તથા અમારા પારિવારિક મિત્ર બંદીનું પણ કાંઈક કલ્યાણ કરવા પ્રાર્થના છે.’